Cuneiform Tablet Kt 91/k 290 (AKT 8 189)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-na ir-ma-a-šur qí-bí-ma um-ma en-um-a-šur-ma i-nu-mì i-na ḫu-ra-ma na-áš-pè-er-tám a-dí TÚG.ḪI.A tù-lá-pì-ta-ni e-lá 2.25 GÍN KÙ.BABBAR ša-ni-tám lá ta-dí-na-ni um-ma a-na-ku-ma gám-ra-am ša ḫa-ra-nim a qá-tí-a dí-na-am um-ma a-ta-ma a-dí TÚG.ḪI.A ta-ša-lá-ḫa-ni ù a-na-ku a-lá-ak-ma iš-tù ḫa-ḫi-im 0.5 ma-na 1 ma-na ù 2 ma-na a gám-ri-kà ú-šé-bí-lá-kum ù a-dí ma-lá ù ší-ni-šu a-na ḫa-ḫi-im áš-pu-ra-ku-ma a-ta mì-ma lá tù-uš-té-bi-lam i-nu-mì ta-tal-ku lá tí-dí-e ki-ma ḫa-ra-na-tum sà-ḫu-a-ni ù É.GAL-lu da-nu-ni a-dí a-wa-tum iz-ku-a-ni ITU.8.KAM i-na li-bi ma-tim as-ḫu-ur TÚG.ḪI-tù i-na a-lá-ni a-šar ib-ší-ú-ni a-lik-ma TÚG.ḪI.A ú-šé-ṣí-a-ma a-na-aḫ-ma TÚG.ḪI.A a-ṣé-er ša-zu-za-tí-kà a-na wa-aḫ-šu-ša-na ú-šé-ri-ib-ma 3 TÚG.ḪI.A a gám-ri-im i-gi₅-im-ru TÚG.ḪI.A sà-sà-am lá-áp-tù-ma ša-am-ru-ṣú nu-uk-ta-na-lá-ma ší-mu-um lá i-ba-ší pì-lá-aḫ-IŠTAR a-ma-kam lá e-ta-wa-ku-um ki-ma sà-sú-um uš-ta-am-ri-ṣú-šu-nu ù ší-ma-am ba-at-qám ú-kà-i-lu-ni 10 TÚG.ḪI.A a-na 2.5 ma-na KÙ.BABBAR ta-ad-nu KÙ.BABBAR ša ki-ma ku-a-tí ik-nu-ku-nim-ma a-na-kam i-ba-ší ki-ma i-na ḫu-ra-ma tù-na-ḫi-dí-ni um-ma a-ta-ma šu-ma a-ḫa-at-kà a-na a-lim{ki} ta-lá-kam KÙ.BABBAR ší-im TÚG.ḪI.A dí-ší-ma lu ta-li-kam a-na-kam ki-ma ku-ṣú da-nu-ni-ma lá na-ṭù-ma lá ta-lá-kà-ni a-dí ki-am KÙ.BABBAR lá ú-šar-ší-im a-ta a-ma-kam ma-lá-kà 3 ma-na LÁ 3 GÍN KÙ.BABBAR iš-tí šu-sú-en₆ iš-tù ḫa-tim ú-šé-bi-lá-ku-ma um-ma a-na-ku-ma a-bi šu-ut i-lá-ak-ma iš-tù a-lim{ki} AN.NA ú-šé-lá-ma KÙ.BABBAR 1 GÍN e-li-a-ma ù KÙ.BABBAR a DAM.GÀR-ri-a a-ša-qal-ma a-na ša ṭup-pí-a ú-šé-ba-al a-ta um-ma a-ta-ma KÙ.BABBAR a-ḫa-at-kà ta-aḫ-ša-aḫ-ma a-na ša ṭup-pì-kà a-tí-dí-ší-im ur-ki-tám i ba-áb ḫa-ra-ni-kà um-ma a-ta-ma KÙ.BABBAR 1 GÍN i-šu qá-tí-kà dí-na-ma AN.NA 10 ma-na lá-áš-a-ma-ku-ma KÙ.BABBAR li-li-a-ku-ma li-ba-am ri-ší a-ta ki-ma li-bi₄-im ta-da-nim 1 ma-na 14 GÍN KÙ.BABBAR ni-is-ḫa-sú DIRI ša-du-a-sú ša-bu a-ḫa-ma 0.5 ma-na KÙ.BABBAR ik-ri-bu ša a-šur ni-is-ḫa-sú DIRI ša-du-a-sú ša-bu IGI a-zu-ta-a ù ì-dí-ba-ni a-na ší-a-ma-tim a-dí-na-kum a-ta a-dí u₄-mì-im a-nim AN.NA ší-im KÙ.BABBAR-pì-a lá tù-uš-té-bi₄-la-am